Szállás:

Szerencsére Izlandon szálláskereséssel nem igazán kell foglalkoznotok, hiszen az egyetem automatikusan a tanulói szállásokon helyez el, melynek ára 45.000 izlandi korona havonta (kb. 97.000 Ft). Ez egy saját szobát tartalmaz és egy kis saját fürdőszobát, valamint a konyha és a nappaliszerű helység közös. Minden házban 6 szoba van, két emelet. Wi-fi is van mindenhol, a kampusz egész területén. Természetesen a nem vagy elégedett ezzel a szállással, van lehetőség mást is választani, de azok sokkal drágábbak. Mosni külön mosószobában kell a Hotel egyik épületében, amelyet foglalási idő szerint használhattok, mosószert nektek kell vinni. Ágyneműt adnak, nem kell otthonról vinnetek. A fűtés manuálisan állítható, hideg sosincs sehol a házakban.

Órák:

A félévek Slot1 és Slot2 rendszerre vannak bontva, melyek között egy hetes szünet van. Ez azt jelenti, hogy 2 vizsgaidőszak lesz, aszerint, hogy melyik tárgy hová tartozik. Ha a Slot1 tárgyaidat letudtad, akkor már csak a Slot2 marad, majd újabb vizsgák azokból is. Minden héten beadandókat kell készíteni, amelyek bizonyos százalékot számítanak majd a végső jegybe. A legtöbb tárgyból pedig rendes vizsga van, néha írásbeli, néha szóbeli.

Bevásárlás:

Autó nélkül esélytelen bárhová is eljutni, hiszen a kampusztól a legközelebbi város kb. 40 km-re van. Mi legtöbbször összedobtunk benzinre pénzt és mindig együtt mentünk vásárolni, így sokat spórolhattunk. A benzin ára kb. ugyanaz, mint otthon. Két üzlet van egymás mellett, az egyik a Bónus, másik Nettó. Mi mindig a Bónusba mentünk, mert sokkal olcsóbb, viszont gyakran előfordult, hogy valamit nem találtunk ott, viszont a Nettóban igen. Én körülbelül 8000-10000 koronát költöttem egy héten élelmiszerre (kb. 20000 Ft). Sajnos nagyon drága minden, de azért odalehet figyelni, hogy mit veszel és hol.

Környék:

Az egyetem környéke egyszerűen lélegzetelállító. Néhány perces sétára található egy vulkán, túralehetőség is van pár a hegyekbe, vízesések, és egy nagy tó. Minden más csak autóval érhető el.